CELEX: 62017CN0584
Language: sk
Date: 2017-10-04 00:00:00
Title: Vec C-584/17 P: Odvolanie podané 4. októbra 2017: ADR Center SpA proti rozsudku Všeobecného súdu (prvá rozšírená komora) z 20. júla 2017 vo veci T-644/14, ADR Center SpA/Európska komisia

8.1.2018   
            
            
               SK
            
            
               Úradný vestník Európskej únie
            
            
               C 5/20
            
         Odvolanie podané 4. októbra 2017: ADR Center SpA proti rozsudku Všeobecného súdu (prvá rozšírená komora) z 20. júla 2017 vo veci T-644/14, ADR Center SpA/Európska komisia
   (Vec C-584/17 P)
   (2018/C 005/27)
   Jazyk konania: angličtina
   
      Účastníci konania
   
   
      Odvolateľka: ADR Center SpA (v zastúpení: A. Guillerme, avocate, T. Bontinck, avocat)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu z 20. júla 2017, ADR/Komisia (T-644/14),
            
         
               —
            
            
               zrušil rozhodnutie Komisie K(2014) 4485 final z 27. júna 2014 o vymáhaní časti finančného príspevku vyplateného odvolateľke,
            
         
               —
            
            
               vydal konečné rozhodnutie v spore tak, že vyhovie návrhom predloženým žalobkyňou na prvom stupni,
            
         
               —
            
            
               uložil Komisii povinnosť nahradiť trovy tohto konania vrátane trov konania vynaložených odvolateľkou v konaní na Súdnom dvore a žalobkyňou v konaní na Všeobecnom súde.
            
         
      Odvolacie dôvody a hlavné tvrdenia
   
   
               1.
            
            
               Všeobecný súd sa dopustil nesprávneho právneho posúdenia pri výklade zásady EÚ upravujúcej finančnú pomoc Európskej únie, podľa ktorej Únia môže poskytovať subvenciu len na skutočne vynaložené náklady.
               Odvolateľka zastáva názor, že Všeobecný súd EÚ uplatnil osobitne reštriktívny výklad tejto zásady, čo je nezlučiteľné s predchádzajúcou judikatúrou Súdneho dvora a s vôľou európskeho normotvorcu.
            
         
               2.
            
            
               Všeobecný súd sa dopustil nesprávneho právneho posúdenia pri výklade článku 299 ZFEÚ, článku 79 rozpočtového nariadenia EÚ (1), článku 47 Charty základných práv EÚ a judikatúry Súdneho dvora Európskej únie.
               Odvolateľka zastáva názor, že Všeobecný súd poskytol nesprávny výklad článku 299 ZFEÚ a článku 79 ods. 2 rozpočtového nariadenia v tom zmysle, že Komisii sa zveruje právomoc prijať vykonateľný príkaz na vymáhanie pohľadávok v oblasti zmluvných vzťahov. Napadnutý rozsudok je navyše nezlučiteľný s judikatúrou Súdneho dvora vo veci Lito Maieftiko Gynaikologiko kai Cheirourgiko Kentro AE/Komisia. Napokon účinnosť žaloby založenej na článku 272 ZFEÚ je v prípade príjemcu subvencie drasticky znížená, keďže Komisia môže rozhodnúť o prijatí opatrení spočívajúcich v nútenom vymáhaní pohľadávok pred konečným rozhodnutím príslušného súdu.
            
         
      (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 2012, s. 1).